**Aktív korúak megélhetési támogatása**

**Ügyleírás:**

Az önkormányzat aktív korúak megélhetési támogatását nyújt annak a személynek, akinek az aktív korúak ellátását a járási hivatal megszüntette, és

1. aki legalább 30%-os mértékű egészségkárosodást szenvedett, vagy akinek az egészségi állapota a rehabilitációs hatóság komplex minősítése alapján nem haladja meg a 70%-os mértéket, vagy,
2. ORSZI által nem vizsgált pszichés beteg, ami a munkavégzést akadályozza, vagy
3. szenvedélybeteg és ez a munkavégzést akadályozza,

feltéve, hogy saját maga és családjának megélhetése más módon nem biztosított, keresőtevékenységet nem folytat és nem részesül rendszeres pénzellátásban.

Akkor nem biztosított a megélhetés, ha a családnak az egy fogyasztási egységre jutó havi jövedelme nem haladja meg a szociális vetítési alap összegének 90%-át (25.650 Ft-ot) és vagyonnal nem rendelkezik.

*(Család: egy lakásban, vagy személyes gondoskodást nyújtó bentlakásos szociális, gyermekvédelmi intézményben együtt lakó, ott bejelentett lakóhellyel vagy tartózkodási hellyel rendelkező közeli hozzátartozók közössége.*

*Vagyon: az a hasznosítható ingatlan, jármű, vagyoni értékű jog, továbbá pénzforgalmi szolgáltatónál kezelt - jövedelemként figyelembe nem vett - összeg, amelynek*

* 1. *külön-külön számított forgalmi értéke, illetve összege* *a szociális vetítési alap összegének a harmincszorosát (855.000 Ft-ot), vagy*
  2. *együttes forgalmi értéke a szociális vetítési alap összegének a nyolcvanszorosát (2.280.000 Ft-ot)*

*meghaladja, azzal, hogy a szociális rászorultságtól függő pénzbeli és természetbeni ellátások jogosultsági feltételeinek vizsgálatánál nem minősül vagyonnak az az ingatlan, amelyben az érintett személy életvitelszerűen lakik, az a vagyoni értékű jog, amely az általa lakott ingatlanon áll fenn, továbbá a mozgáskorlátozottságra tekintettel fenntartott gépjármű.*

*Fogyasztási egység: a családtagoknak a családon belüli fogyasztási szerkezetet kifejező* *arányszáma, ahol*

1. *az első nagykorú családtag arányszáma 1,0, azzal, hogy a gyermekét egyedülállóként nevelő szülő arányszáma 0,2-vel növekszik,*
2. *a házas- vagy élettárs arányszáma 0,9,*
3. *az első és második gyermek arányszáma gyermekenként 0,8,*
4. *minden további gyermek arányszáma gyermekenként 0,7,*
5. *a fogyatékos gyermek arányszáma 1,0, azzal, hogy a fogyatékos gyermeket a c) és d) pont alkalmazásánál figyelmen kívül kell hagyni, továbbá ahol*
6. *az a) és b) pontok szerinti arányszám 0,2-vel növekszik, ha a személy fogyatékossági támogatásban részesül.)*

Az aktív korúak megélhetési támogatásának havi összege a szociális vetítési alapösszegének 75%-a (21.375 Ft-ot).

A kérelem a járási hivatal megszüntető határozatának keltétől számított 6 hónapon belül nyújtható be.

Az aktív korúak megélhetési támogatásának feltétele a Paks Kistérségi Szociális Központ családsegítő részlegével történő együttműködés.

**Hatáskörrel és illetékességgel rendelkező szerv:**

Paks Város Jegyzője

**A kérelem benyújtásának módja:**

személyesen vagy írásban

**Benyújtás céljára szolgáló nyomtatvány:** „Kérelem aktív korúak megélhetési támogatása megállapításához” elnevezésű nyomtatvány

**A kérelemhez csatolandó mellékletek:**

1. a „Jövedelem és vagyonnyilatkozat” elnevezésű nyomtatvány,
2. a járási hivatal aktív korúak ellátását megszüntető határozata, és
3. a rehabilitációs hatóság komplex minősítését igazoló irat vagy a pszichiáter szakorvos javaslata, mely tartalmazza a munkavégzés alóli mentesítési indok pontos megnevezését és várható időtartamát.

**Eljárás illeték:**

Az eljárás költség- és illetékmentes.

**Ügyintézés határideje:**

Az ügyintézési határidő sommás eljárásban 8 nap, teljes eljárásban 60 nap.

Sommás eljárásnak csak akkor van helye, ha a hiánytalanul előterjesztett kérelem és mellékletei, valamint a hatóság rendelkezésére álló adatok alapján a tényállás tisztázott, tehát a döntés meghozatalához szükséges minden információ rendelkezésre áll és az ügyben nincs ellenérdekű ügyfél.

**Jogszabályi háttér:**

Paks Város Önkormányzata Képviselő-testületének a szociális és gyermekjóléti ellátásokról és a szociális és gyermekjóléti igazgatásról szóló 3/2015. (II. 13.) önkormányzati rendelete

A szociális igazgatásról és szociális ellátásokról szóló 1993. évi III. törvény

A pénzbeli és természetbeni szociális ellátások igénylésének és megállapításának, valamint folyósításának részletes szabályairól szóló 63/2006. (III. 27.) Korm. rendelet

Az általános közigazgatási rendtartásról szóló 2016. évi CL. törvény

**Ügyintézés helye, elérhetőség:**

Polgármesteri Hivatal Ügyfélszolgálati Iroda

Szociális Csoport

Telefon: 75/830-622, 75/830-623

**Ügyfélfogadás:**

Hétfőtől-Csütörtökig: 08.00 – 12.00 12.30-15.30

Péntek: 08.00-12.00